32001R0939
L 132/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 939/2001 НА КОМИСИЯТА
от 14 май 2001 година
за установяване на подробни правила за прилагането на Регламент (ЕО) № 104/2000 на Съвета по отношение предоставянето на фиксирана помощ за някои рибни продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 24, параграф 8 от него,
като има предвид, че:
(1)
Член 24 от Регламент (ЕО) № 104/2000, който отменя Регламент (ЕИО) № 3759/92 (2) на Съвета, считано от 1 януари 2001 г., предвижда при определени условия отпускане на фиксирана помощ за организациите на производителите, които изтеглят от пазара продукти, фигуриращи в приложение IV към цитирания регламент.
(2)
С цел хармонизиране и опростяване, прилаганите процедури за договорена помощ трябва да бъдат аналогични на тези, прилагани за финансовите компенсации и за възможностите за прехвърляне на помощ от една година в друга, произтичащи от Регламент (ЕО) № 2509/2000 на Комисията от 15 ноември 2000 г. за установяване на подробни правила за прилагане на Регламент (ЕО) № 104/2000 на Съвета по отношение отпускането на финансова компенсация при изтегляне от пазара на някои рибни продукти (3), на Регламент (ЕО) № 2814/2000 на Комисията от 21 декември 2000 г. за установяване на подробни правила за прилагането на Регламент (ЕО) № 104/2000 на Съвета по отношение предоставянето на помощ за прехвърляне за някои рибни продукти (4). Въз основа на това следва да се определят условията за отпускане на фиксирана помощ и да се отмени Регламент (ЕО) № 4176/88 на Комисията от 28 декември 1988 г. за установяване на подробни правила за предоставянето на фиксирана помощ за някои рибни продукти (5), последно изменен с Регламент (ЕО) № 3516/93 (6).
(3)
Член 6, параграф 1 от Регламент (ЕО) № 2406/96 на Съвета от 26 ноември 1996 г. относно определяне на общите стандарти за търговия с някои рибни продукти (7), последно изменен с Регламент (ЕО) № 2578/2000 (8), предвижда, в случай на интервенция, продуктите, класирани в категория Б, да не се ползват от финансовата помощ, предоставена по отношение на изтеглянето в контекста на общата организация на пазарите. Доколкото само продуктите с качество „Eкстра“„Е“ и „А“ могат да претендират за фиксираната помощ, посочена в член 24 от Регламент (ЕО) № 104/2000, следва да се изчисляват допустимите количества на основата само на тези категории продукти.
(4)
Следва да се определят условията, които организациите на производителите трябва да съблюдават, при режим на фиксирана помощ.
(5)
Фиксираната помощ може да бъде изплащана в края на риболовната година. Следва обаче да се предвиди възможност да се предоставят авансови плащания в зависимост от внасянето на гаранция.
(6)
Следва да се разреши на държавите-членки да определят стандартната стойност, използвана при изчисляване на фиксираната помощ, разпределяна според дестинацията на изтеглените продукти, предмет на Регламент (ЕИО) № 1501/83 на Комисията от 9 юни 1983 г. относно за пазарната реализация на някои рибни продукти, които са били предмет на мерки за стабилизиране на пазара (9), изменен с Регламент (ЕИО) № 1106/90 (10).
(7)
За да се гарантира качеството на продуктите и тяхната реализация на пазара, уместно е да се определят минималните условия, на които трябва да отговаря преработването им, както и условията за складиране и за повторното пускане на пазара на преработените продукти.
(8)
Бенефициерите на помощта следва да водят регистър всеки месец с опис на продуктите, на изтеглените и прехвърлените продукти (в килограми), за да се увеличи ефективността на контрола, и трябва да предават тази информация на държавата-членка. За доброто управление на механизма е достатъчно да се изисква водене на опис по време на минималните периоди на складиране.
(9)
Предвидените в настоящия регламент мерки са съвместими със становището на Управителния комитет по рибни продукти,
ПРИЕ НАСТОЯЩИЯ РЕГЛЕМЕНТ:
ГЛАВА I
Общи разпоредби
Член 1
За да може да се възползва от фиксираната помощ, организацията на производителите трябва да изпраща на компетентните органи на държавата-членка, преди началото на риболовната година, списък на продуктите, разпределени по категории, както и самостоятелната цена при изтегляне, предмет на член 24, параграф 1 от Регламент (ЕО) № 104/2000.
Дадена организация на производители може да прилага за една или няколко категории самостоятелна цена при изтегляне, превишаваща максималното равнище, предмет на член 24, параграф 1, буква а) от Регламент (ЕО) № 104/2000. Въпреки това, тя губи правото си на фиксирана помощ за категорията или за категориите, за които е превишено максималното равнище.
Член 2
Фиксираната помощ се изплаща на заинтересованата организация на производителите след констатация от страна на компетентния орган на съответната държава-членка, че количествата, за които се иска помощта, не превишават посочената граница в член 24, параграф 5 от Регламент (ЕО) № 104/2000.
ГЛАВА II
Условия за предоставяне на фиксирана помощ, предмет на член 24, параграф 2 от Регламент (ЕО) № 104/2000 (наричана по-нататък „фиксирано обезщетение“)
Член 3
Изискванията, определени в членове 1-4 и в член 7 от Регламент (ЕО) № 2509/2000 се прилагат mutatis mutandis при отпускате на фиксирано обезщетение.
Член 4
Държавите-членки определят фиксираната стойност при изчисляване на фиксираното обезщетение и на аванса за нея, разпределен според дестинацията на изтеглените продукти, предмет на член 1, букви б), в) и г) от Регламент (ЕИО) № 1501/83.
Стандартната стойност се определя в началото на риболовната година на еднакво равнище за всички организации на производителите, признати от съответната държава-членка, на основата на средните приходи, получени за дестинациите и констатирани в съответните държави-членки през последните шест месеца, предшестващи определянето на въпросната стойност. Нейното равнище се изменя, ако се констатират сериозни и трайни отклонения в приходите на пазара на съответната държава-членка.
ГЛАВА III
Условия за отпускане на фиксирана помощ, предмет на член 24, параграф 4 от Регламент (ЕО) № 104/2000 (наричана по-нататък „фиксирана премия“)
Член 5
1. Размерът на фиксираната премия се определя преди началото на всяка риболовна година според процедурата на член 38, параграф 2 от Регламент (ЕО) № 104/2000. Този размер се определя за единица тегло и се отнася до нетното тегло на всеки продукт, фигуриращ в приложение IV към въпросния регламент.
2. Размерът на фиксираната премия се изчислява въз основа на реалните технически разходи и на съответните финансови разходи по наложителните операции за стабилизиране и за складиране на въпросните продукти, отчетени в Общността по време на предишната риболовна година.
3. За технически разходи се считат:
а)
разходите за енергия;
б)
разходите за работна ръка за складиране и за товарене;
в)
стойността на материалите за пряко опаковане;
г)
разходите за преработка (съставки);
д)
разходите за транспорт от мястото на разтоварване до мястото за преработка;
4. Финансовите разходи се равняват на фиксирана сума от 10 EUR за тон за 2001 г. В последствие фиксираната сума ще бъде годишно коригирана въз основа на лихвения процент, определян всяка година съгласно член 5 от Регламент (ЕИО) № 1883/78 на Съвета (11).
5. Равнището на фиксираната премия, определяно за всяка риболовна година, се прилага за продукти, чието складиране е започнало по време на тази година, без да се взема под внимание края на периода на складиране.
Член 6
Разпоредбите на член 3, параграфи 1 и 2 и на член 4 от Регламент (ЕО) № 2814/2000 се прилагат mutatis mutandis при отпускане на фиксираната премия.
Член 7
Фиксираната премия се изплаща на заинтересованата организация на производителите след констатиране от страна на компетентния орган на съответната държава-членка, че количествата, за които се иска премията, са били преработени и складирани, или са били консервирани, а след това пуснати на пазара съгласно разпоредбите на член 4 от Регламент (ЕО) № 2814/2000.
ГЛАВА IV
Заключителни разпоредби
Член 8
1. Заявленията за плащане на фиксираната помощ се подават от организацията на производителите в срок от четири месеца след приключване на риболовната година пред компетентните органи на държавата-членка. Те съдържат минимум посочените в приложението елементи.
2. При молба, всеки месец се предоставят авансови плащания на съответната организация на производителите за изтеглените или отсрочени количества, при условие че тя е внесла гаранция, възлизаща най-малко на 105 % от авансирания размер.
3. Размерът на аванса или на авансите се определя на основата на временното съотношение между изтеглените количества и тези, пуснати в продажба, по време на съответния период. Изчисляването на размера се коригира два месеца след съответния месец на основата на реално извършените и посочени операции съгласно модела, фигуриращ в приложението.
4. Националните органи изплащат фиксираната помощ най-късно осем месеца след приключване на съответната риболовна година. Всяка държава-членка нотифицира останалите държави-членки и Комисията за името и адреса на органа, натоварен с отпускане на фиксирана помощ.
Член 9
1. Държавите-членки въвеждат система за контрол, предназначена да проверява съответствието между данните, фигуриращи в искането за изплащане, и действително пуснатите за продажба и изтеглени от пазара количества от съответната организация на производителите.
2. Организациите на производителите следят бенефициерите на помощта да водят регистър на продуктите според образеца, фигуриращ в приложението.
3. Организацията на производителите уведомява всеки месец съответната държава-членка за датата, вида и количеството на изтеглените или отсрочени продукти.
Член 10
Държавите-членки уведомяват Комисията веднага след приемането им и при всички случаи преди 1 юли 2001 г. за мерките в приложение на настоящия регламент. Те уведомяват Комисията преди 1 юли 2001 г. за мерките, действащи в областта, обхваната от член 9, параграф 1.
Член 11
Регламент (ЕИО) № 4176/88 се отменя.
Член 12
Настоящият регламент влиза в сила на седмия ден след публикуването му в Официален вестник на Европейските общности.
Прилага се от 1 юни 2001 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 май 2001 година.